Βαλερί Βάλκοφ

Ο **Βαλερί Βάλκοφ** (; 25 Απριλίου 1967 -2 Σεπτεμβρίου 2014) ήταν Βούλγαρος πρώην διεθνής ποδοσφαιριστής και προπονητής ποδοσφαίρου, ο οποίος αγωνίζονταν κυρίως ως αριστερός ακραίος επιθετικός. 
## Ποδοσφαιρική Καριέρα
Ο Βάλκοφ ξεκίνησε την καριέρα του από τα τμήματα υποδομών της **Σλίβεν (FK Sliven)**. Αφού πέρασε από την ομάδα νέων, προωθήθηκε στην πρώτη ομάδα του συλλόγου, όπου και αγωνίστηκε για 4 σεζόν (1987/88, 1988/89, 1989/90 και 1990/91). Υπήρξε μέλος της δυνατής γενιάς των «βοεβόδων» της δεκαετίας του '80 που αγωνίστηκε στην κορυφαία κατηγορία του βουλγαρικού πρωταθλήματος.

Στο Σλίβεν θεωρείται ως ένας από τους παίκτες-θρύλους της ομάδας καθώς μεταξύ των άλλων είχε άμεση συμμετοχή στη μεγαλύτερη επιτυχία του συλλόγο. Πιο συγκεκριμένα, στις 30 Μαΐου 1990, στο γήπεδο «Χρίστο Μπότεφ» του Γκάμπροβο, η Σλίβεν κατέκτησε το Κύπελλο Βουλγαρίας κόντρα σε όλα τα προγνωστικά αντιμετωπίζοντας την εστεμμένη πρωταθλήτρια ΤΣΣΚΑ Σόφιας, (με σκορ 2–0) και o Βάλκοφ πέτυχε το πρώτο γκολ της ομάδας στο 40ο λεπτό της αναμέτρησης (και στο 76' ο Yordan Lechkov έκανε το 2:0).

Στο Κύπελλο Κυπελλούχων Ευρώπης της σεζόν 1990/91 η Σλίβεν με τον Βάλκοφ στη σύνθεσή της μόνο στον πρώτο αγώνα, αποκλείστηκε από την ιταλική Γιουβέντους των Ρομπέρτο Μπάτζο, Χούλιο Σέζαρ και Τότο Σκιλάτσι, με δύο ήττες {0:2 εντός και 1:6 στο Τορίνο}.

Στα τέλη του 1990 μεταγράφηκε στην Λέφσκι Σόφιας με την οποία κατέλαβε την 2η θέση του εγχώριου πρωταθλήματος, καταγράφοντας συνολικά 15 συμμετοχές (10 στο πρωτάθλημα, 3 στο κύπελλο και 2 στις ευρωπαϊκές διοργανώσεις) σημειώνοντας και ένα τέρμα.

Το Δεκέμβρη του 1991 πήρε μεταγραφή στον Άρη Θεσσαλονίκης, μετά από προσωπική εισήγηση του τότε προπονητή των «κιτρίνων», Ιβάν Βούτσοφ με τον οποίο είχαν συνεργαστεί και στην Εθνική Βουλγαρίας.
Πραγματοποίησε το ντεμπούτο του, στις 28 Δεκεμβρίου 1991, στον εκτός έδρας αγώνα πρωταθλήματος μεταξύ Πανιωνίου και Άρη.

Παρά τις αδιαμφισβήτητες τεχνικές ικανότητές του και τις μεγάλες προσδοκίες που δημιούργησε με τις πρώτες εμφανίσεις του δεν απέδωσε τελικά τα αναμενόμενα , ολοκληρώνοντας τη θητεία του στους «κίτρινους» έξι μήνες αργότερα, με μόλις 16 συμμετοχές (14 για το Πρωτάθλημα και 2 στο Κύπελλο Ελλάδας).

Το καλοκαίρι του 1992 επέστρεψε στη χώρα του και αγωνίστηκε ξανά στη Λέφσκι, με τη φανέλα της οποίας στέφθηκε πρωταθλητής Βουλγαρίας ενώ πραγματοποίησε συνολικά 15 εμφανίσεις (12 στο πρωτάθλημα, 2 στο κύπελλο και 1 στις ευρωπαϊκές διοργανώσεις).

Συνέχισε την καριέρα του στην Σπάρτακ Βάρνα (1993-94) με την οποία τερμάτισε στη 15η θέση του πρωταθλήματος και γνώρισε τον υποβιβασμό στην δεύτερη κατηγορία.
Ολοκλήρωσε την καριέρα του ως ποδοσφαιριστής αγωνιζόμενος στην Λίτεξ Λόβετς (1994-1995) με την οποία κατέλαβε την 11η θέση στο πρωτάθλημα της ‘Α Εθνικής.

Μετά από μια μακρά ασθένεια και μόλις σε 47 ετών, ο Βάλκοφ απεβίωσε στις 2 Σεπτεμβρίου 2014.
## Εθνική ομάδα
Ο Βάλκοφ υπήρξε μέλος των Εθνικών ομάδων Κ-20 και Κ-21. Ειδικότερα με την πρώτη, έλαβε μέρος στο Παγκόσμιο Κύπελλο Κ20 του 1987 και κατέγραψε 3 συμμετοχές.
Διετέλεσε διεθνής ποδοσφαιριστής αγωνιζόμενος σε έναν αγώνα (χωρίς να σημειώσει κάποιο τέρμα) με την Εθνική Βουλγαρίας. Ειδικότερα χρήστηκε διεθνής στις 26 Σεπτεμβρίου 1990, αγωνιζόμενος για 22 λεπτά, στην εκτός έδρας ήττα (με 2-0) από την Εθνική Σουηδίας.
## Προπονητική καριέρα
Αφού τελείωσε την καριέρα του ως ποδοσφαιριστής, διετέλεσε βοηθός προπονητή στο Σλίβεν. 
## Διακρίσεις
**Ως παίκτης της Λέφσκι Σόφιας**

* Πρωτάθλημα Βουλγαρίας: (1) 1992-93

**Ως παίκτης της ΦΚ Σλίβεν**

*Κύπελλο Βουλγαρίας: (1) 1989-90
## Παραπομπές

## Εξωτερικοί σύνδεσμοι
* Προφίλ του Β.Βάλκοφ στο transfermarkt.com
* Προφίλ του Β.Βάλκοφ στο national-football-teams.com

Κατηγορία:Βούλγαροι ποδοσφαιριστές
Κατηγορία:Επιθετικοί ποδοσφαιριστές
Κατηγορία:Ποδοσφαιριστές Εθνικής Βουλγαρίας
Κατηγορία:Ποδοσφαιριστές Πάρβα Λίγκα (Βουλγαρία)
Κατηγορία:Ποδοσφαιριστές Λέφσκι Σόφιας
Κατηγορία:Ποδοσφαιριστές ΠΦΚ Σπάρτακ Βάρνα
Κατηγορία:Ποδοσφαιριστές Λίτεξ Λόβετς
Κατηγορία:Βούλγαροι ποδοσφαιριστές στο εξωτερικό
Κατηγορία:Ποδοσφαιριστές Άρη Θεσσαλονίκης
Κατηγορία:Ξένοι ποδοσφαιριστές στην Ελλάδα
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Βούλγαροι προπονητές ποδοσφαίρου